**Становище**

на Българската библиотечно-информационна асоциация

Относно: Липсата на средства за основна дейност на обществените библиотеки в Проектобюджет 2017 и острата необходимост от осигуряване на финансиране

Като професионална организация, която защитава правата на българските граждани за достъп до информация, култура и образование чрез библиотеките, изразяваме своето принципно несъгласие с водената финансовата политика по отношение на библиотечния сектор. Години наред той е неглижиран и страда от хроничен недостатък на средства, което накърнява правата на българските граждани за ползване на съвременни библиотечни услуги. Библиотеките днес изпълняват и важни функции, свързани с опазването, достъпа и популяризирането на културното наследство, насърчаването на четенето и ученето през целия живот, дигиталното и социално включване. Подценяването на ролята на обществените библиотеки и произтичащото от това системно недофинансиране не позволяват пълноценното изпълнение на тези функции. Както обективните, така и ред субективни фактори се отразиха негативно на състоянието на библиотеките и доведоха до:

**Остарели и неактуални библиотечни фондове, в които липсват достатъчно нови източници на информация.** Поради остарелия библиотечен фонд потреблението на библиотеките у нас е сред най-ниските в ЕС – около 10% от населението на страната ползва обществени библиотеки при над 60% в развитите европейски страни. През периода 2007 – 2016 предвидените по бюджета средства по единствената програма за попълване фондовете на обществените библиотеки “Българските библиотеки – място за четене и информираност за всеки” варират **от 30 стотинки на човек от населението през 2007/2008 г. до 2 стотинки през 2015 г., а 2016 г. се очертава като четвъртата година от този период, през която няма да има никакво финансиране.** *(Виж приложената таблица)*

Започналата реформа в мрежата на обществените библиотеки не се осъществява последователно. През 2015 г., шест години след приемането на Закона за обществените библиотеки, министърът на културата утвърди Стандарт за библиотечно-информационно обслужване. В него са определени и минималните изисквания за осигуреност на населението с библиотечни материали, като показателите са съобразени с ограничените възможности на държавния бюджет и са далеч под приетите в Европа. Според Стандарта, за закупуване на книги и периодични издания за цялата страна са неоходими около 10 милиона лева годишно – **малко над 1 лев на човек от населението. Стандартът не бе взет предвид** при изготвянето на проектобюджет 2016, не е ясно дали са отчетени неговите показатели и в проектобюджет 2017.

Ние апелираме:

- да бъдат осигурени необходимите средства за въвеждане на Стандарта за библиотечно-информационно обслужване като инструмент за финансово обезпечаване на основните библиотечни дейности за 2017 г. – 10 млн. лева за нови книги, периодика и други издания;

- да бъде увеличен единният разходен стандарт за субсидирана бройка в библиотеките с регионален характер на 14 186 лева;

- да бъде увеличен единният разходен стандарт за субсидирана бройка в Националната библиотека "Св. св. Кирил и Методий" на 15 500 лева.

 УС на ББИА